proxectonos/corpus_dominio_legal_administrativo_tmp huggingface dataset:
CORRECCIÓN DE ERROS. Orde do 31 de decembro de 2021, conxunta da Consellería de Cultura, Educación e Universidade e da Vicepresidencia Segunda e Consellería de Economía, Empresa e Innovación, pola que se establecen as bases reguladoras para a concesión, en réxime de concorrencia competitiva, das axudas para a consolidación e estruturación de unidades de investigación competitivas e outras accións de fomento nas universidades do Sistema universitario de Galicia, nos organismos públicos de investigación de Galicia e noutras entidades do Sistema galego de I+D+i e se procede á súa convocatoria para o exercicio 2022 (códigos de procedemento ED431C, IN607A, ED431B, IN607B, ED431F e IN607D).
Consellería de Cultura, Educación e Universidade — III. Outras disposicións — 09/02/2022

Advertido un erro na citada orde, publicada no
Diario Oficial de Galicia
núm. 22, do 2 de febreiro de 2021, procédese a realizar a seguinte corrección:
Na páxina 6831, onde di: «Persoal contratado nos Programas Beatriz Galindo, ..., Intalent ou no Programa de captación de talento investigador de excelencia da Uvigo. Poderá ostentar a condición de coordinador/a, agás no caso dos programas Juan de la Cierva e Marie Curie», debe dicir: «Persoal contratado nos programas Beatriz Galindo, ..., Intalent, Programa de captación de talento investigador de excelencia da Uvigo, Programa piloto da Universidade de Santiago de Compostela para a contratación de persoal investigador distinguido. Poderá ter a condición de coordinador/a, agás no caso dos programas Juan de la Cierva e Marie Curie».
RESOLUCIÓN do 1 de febreiro de 2022, da Secretaría Xeral Técnica da Consellería de Emprego e Igualdade, pola que se dá publicidade dunha encomenda de xestión ao medio propio Tecnologías y Servicios Agrarios, S.A., S.M.E., M.P. (Tragsatec) para apoio técnico á representación autonómica de Galicia no Consello de Emprego, Política Social, Sanidade e Consumidores da UE (EPSCO).
Consellería de Emprego e Igualdade — III. Outras disposicións — 09/02/2022

De conformidade co previsto no artigo 9 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, e no artigo 8 da Lei 19/2013, do 9 de decembro, de transparencia, acceso á información pública e bo goberno, dáse publicidade á Resolución do 30 de decembro de 2021, da Consellería de Emprego e Igualdade, pola que se encomenda á empresa Tecnologías y Servicios Agrarios, S.A., S.M.E., M.P. (Tragsatec) tarefas de apoio técnico á representación autonómica de Galicia no Consello de Emprego, Política Social, Sanidade e Consumidores da UE (EPSCO), coas seguintes características:
– Actividade: o encargo comprende o apoio técnico á representación autonómica no Consello de Empleo, Política Social, Sanidade e Consumidores da UE (EPSCO), durante o primeiro semestre de 2022 en que dita representación corresponde á Comunidade Autónoma de Galicia.
Para iso, levaranse a cabo as seguintes actividades: apoio ás reunións dos grupos de traballo preparatorios do Consello; recompilación, tradución e elaboración de resumos coa información relativa aos asuntos tratados nas reunións; apoio ás visitas de autoridades e outros axentes sociais da Comunidade Autónoma de Galicia; captación de información e documentación de interese para a súa difusión entre as comunidades autónomas; apoio á distribución da información e documentación aos departamentos das comunidades autónomas e ás oficinas das comunidades autónomas en Bruxelas.
– Natureza e alcance da xestión encomendada: este encargo ten natureza intersubxectiva, ao ter a empresa Tecnologías y Servicios Agrarios, S.A., S.M.E., M.P. (Tragsatec) a consideración de medio propio instrumental da Administración segundo o disposto na disposición adicional vixésimo cuarta da Lei 9/2017, do 8 de novembro, de contratos do sector público, pola que se traspoñen ao ordenamento xurídico español as directivas do Parlamento Europeo e do Consello 2014/23/UE e 2014/24/UE, do 26 de febreiro, e de conformidade co disposto no artigo 47 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia.
– Prazo de vixencia: o prazo de execución é de seis (6) meses e comeza o 1 de xaneiro de 2022.
– Importe: o importe do encargo ascende á cantidade de sesenta e seis mil seiscentos noventa euros e vinte céntimos (66.690,20 €), con cargo ás aplicacións orzamentarias 11.01.321A.227.99, 11.02.313B.227.99 e 11.05.323A.227.99.
Santiago de Compostela, 1 de febreiro de 2022
CORRECCIÓN DE ERROS. Orde do 19 de xaneiro de 2022 pola que se ditan instrucións sobre a confección de nóminas do persoal ao servizo da Administración autonómica para o ano 2022.
Consellería de Facenda e Administración Pública — III. Outras disposicións — 02/02/2022

Advertidos erros na referida orde, publicada no
Diario Oficial de Galicia
número 13, do 20 de xaneiro de 2022, procede realizar a seguinte corrección:
Na páxina 3125, substitúese o primeiro parágrafo do punto 3 do artigo único, instrución sexta, polo seguinte:
«3. Con efectos económicos do 1 de xaneiro de 2022, os/as funcionarios/as ao servizo da Administración de xustiza que teñan recoñecido o grao I do complemento adicional da traxectoria profesional previsto no Acordo do Consello da Xunta do 25 de xuño de 2020 percibirán os seguintes importes mensuais:».
EXTRACTO da Resolución do 19 de xaneiro de 2022 pola que se convocan distintas liñas de subvencións para actuacións de rehabilitación para o ano 2022, Programa de infravivenda (código de procedemento VI406A).
Instituto Galego da Vivenda e Solo — III. Outras disposicións — 08/02/2022

BDNS (Identif.): 608934.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (https://www.minhap.gob.es/bdnstrans/index).
Primeiro. Concellos beneficiarios
1. Poderán ser beneficiarios destas axudas os concellos de Galicia de menos de 10.000 habitantes. Para estes efectos tomaranse como referencia as últimas cifras oficiais do Padrón municipal de habitantes publicadas polo Instituto Galego de Estatística na data de publicación da presente convocatoria.
2. Para poder ser beneficiarios destas subvencións, os concellos deberán ter cumprido o deber de remisión ao Consello de Contas de Galicia das contas xerais do exercicio inmediatamente anterior ao ano da convocatoria no cal o seu prazo de presentación estivese vencido.
3. Non poderán ser beneficiarios destas axudas aqueles concellos que se atopen nalgún dos supostos previstos no artigo 10.2 da Lei 9/2007, do 13 de xuño.
Segundo. Obxecto
1. Estas subvencións están dirixidas a prestar apoio aos concellos de Galicia de menos de 10.000 habitantes para que poidan axudar con carácter urxente as unidades de convivencia que residan, en condicións de propietarias, nunha infravivenda e non dispoñan de recursos económicos para acometer obras que permitan ter as mínimas condicións de habitabilidade.
2. Así mesmo, estas subvencións terán por obxecto permitir aos concellos de Galicia de menos de 10.000 habitantes rehabilitar infravivendas do seu patrimonio municipal para destinalas a solucionar os problemas de residencia de unidades de convivencia que cumpran os requisitos fixados nas bases reguladoras.
Terceiro. Bases reguladoras
As bases reguladoras das subvencións obxecto desta convocatoria están recollidas na Orde do 23 de decembro de 2019 pola que se establecen as bases reguladoras aplicables á concesión das subvencións do Programa de infravivenda (DOG núm. 8, do 14 de xaneiro de 2020).
Cuarto. Crédito orzamentario e contía das axudas
As subvencións previstas nesta convocatoria faranse efectivas con cargo á aplicación orzamentaria 08.81.451A.760.0, por importe de 370.000 euros, dos orzamentos xerais da Comunidade Autónoma de Galicia para a anualidade 2022.
Quinto. Prazo de presentación de solicitudes
O prazo de presentación de solicitudes comezará o día seguinte ao da publicación desta resolución de convocatoria no DOG e rematará o día 1 de xuño de 2022 e, en todo caso, no momento de esgotamento da partida orzamentaria contida nesta convocatoria, que será publicada no DOG mediante resolución da persoa titular da Dirección Xeral do IGVS.
Santiago de Compostela, 19 de xaneiro de 2022
RESOLUCIÓN do 18 de xaneiro de 2022 pola que se dá publicidade dos convenios de colaboración subscritos no terceiro cuadrimestre do ano 2021.
Axencia Galega da Industria Forestal — III. Outras disposicións — 08/02/2022

O artigo 15.2 da Lei 1/2016, do 18 de xaneiro, de transparencia e bo goberno (DOG núm. 30, do 15 de febreiro), impón a cada consellería ou entidade da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para dar cumprimento a esa obriga,
Primeiro. Dar publicidade á relación dos convenios subscritos pola Axencia Galega da Industria Forestal no terceiro cuadrimestre do ano 2021, que se incorpora como anexo a esta resolución.
Santiago de Compostela, 18 de xaneiro de 2022
CORRECCIÓN DE ERROS. Resolución do 15 de setembro de 2021 pola que se dá publicidade dos convenios subscritos no segundo cuadrimestre do ano 2021.
Axencia Galega de Infraestruturas — III. Outras disposicións — 08/02/2022

Advertido un erro na devandita resolución, publicada no Diario Oficial de Galicia núm. 187, do 28 de setembro de 2021, na páxina 47556, é necesario incluír os convenios de colaboración relacionados a seguir que se engaden aos xa publicados:
EXTRACTO da Resolución do 19 de xaneiro de 2022 pola que se convocan distintas liñas de subvencións para actuacións de rehabilitación para o ano 2022, Programa de edificacións e vivendas de titularidade municipal con destino ao alugueiro social (código de procedemento VI422F).
Instituto Galego da Vivenda e Solo — III. Outras disposicións — 08/02/2022

BDNS (Identif.): 608930.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.minhap.gob.es/bdnstrans/index).
Primeiro. Concellos beneficiarios
1. Poderán ser beneficiarios destas axudas os concellos de Galicia que cumpran cos seguintes requisitos:
a) Contar con menos de 20.000 habitantes. Para estes efectos tomaranse como referencia as últimas cifras oficiais do Padrón municipal de habitantes, publicadas polo Instituto Galego de Estatística na data de publicación da presente convocatoria.
b) Contar cun número de demandantes de vivenda inscritos no Rexistro Único de Demandantes de Vivenda da Comunidade Autónoma de Galicia, no seu concello, cando menos igual ao de vivendas para as cales se solicita a axuda.
c) Ter cumprido co deber de remisión ao Consello de Contas de Galicia das contas xerais do exercicio inmediatamente anterior ao ano desta convocatoria no que o seu prazo de presentación estivese vencido.
2. Non poderán ser beneficiarios destas axudas aqueles concellos que se atopen nalgún dos supostos previstos no artigo 10.2 da Lei 9/2007, do 13 de xuño.
Segundo. Obxecto
Estas subvencións están dirixidas a prestar apoio aos concellos de Galicia de menos de 20.000 habitantes para que poidan rehabilitar edificacións e vivendas de titularidade municipal e que as adxudiquen, en réxime de alugamento, a unidades de convivencia con ingresos inferiores a 2,5 veces o indicador público de renda de efectos múltiples (IPREM).
Terceiro. Bases reguladoras
As bases reguladoras das subvencións obxecto desta convocatoria están recollidas na Resolución do 23 de decembro de 2020 pola que se establecen as bases reguladoras aplicables á concesión das subvencións para rehabilitar edificacións e vivendas de titularidade municipal para destinalas ao alugueiro social (DOG núm. 5, do 11 de xaneiro de 2021).
Cuarto. Crédito orzamentario e contía das axudas
As subvencións previstas nesta convocatoria faranse efectivas con cargo á aplicación orzamentaria 08.81.451A.760.1 dos orzamentos xerais da Comunidade Autónoma de Galicia, por importe de 630.000 euros para a anualidade 2022 e por importe de 1.470.000 euros para a anualidade 2023.
Quinto. Prazo de presentación de solicitudes
O prazo de presentación de solicitudes comezará o día seguinte ao da publicación desta resolución de convocatoria no DOG e rematará o día 1 de xuño de 2022 e, en todo caso, no momento de esgotamento da partida orzamentaria contida nesta convocatoria, que será publicada no DOG mediante resolución da persoa titular da Dirección Xeral do IGVS.
Santiago de Compostela, 19 de xaneiro de 2022
CORRECCIÓN DE ERROS. Resolución do 18 de maio de 2021 pola que se dá publicidade dos convenios de colaboración subscritos no primeiro cuadrimestre do ano 2021.
Axencia Galega de Infraestruturas — III. Outras disposicións — 08/02/2022

Advertido un erro na devandita resolución, publicada no Diario Oficial de Galicia núm. 99, do 28 de maio de 2021, na páxina 26495, é necesario incluír o convenio de colaboración relacionado a seguir que se engade aos xa publicados:
RESOLUCIÓN do 18 de xaneiro de 2022 pola que se dá publicidade dos convenios de colaboración subscritos no terceiro cuadrimestre do ano 2021.
Consello da Cultura Galega — III. Outras disposicións — 08/02/2022

Para os efectos previstos no artigo 1 da Lei 16/2016, do 18 de xaneiro, de transparencia e boas práticas na Administración pública galega, acórdase darlle publicidade aos convenios de colaboración subscritos polo Consello da Cultura Galega, no terceiro cuadrimestre do ano 2021, os cales se relacionan no anexo a esta resolución.
Santiago de Compostela, 18 de xaneiro de 2022
RESOLUCIÓN do 19 de xaneiro de 2022 pola que se dá publicidade das axudas concedidas ás organizacións de produtores de froitas e hortalizas (OPFH).
Consellería do Medio Rural — III. Outras disposicións — 08/02/2022

De conformidade co establecido no artigo 15 da Lei 9/2007, do 13 de xuño, de subvencións de Galicia, e no artigo 17.1, letra b), da Lei 1/2016, do 18 de xaneiro, de transparencia e bo goberno,
Dar publicidade ás axudas concedidas ao abeiro do Real decreto 1179/2018, do 21 de setembro, polo que se regulan os fondos e programas operativos das organizacións de produtores do sector de froitas e hortalizas que figuran no anexo.
A súa aprobación realizouse no exercicio 2021 con cargo á aplicación orzamentaria 14.04.712C.770.0 (proxecto 2011.00990) dos orzamentos xerais da Comunidade Autónoma de Galicia, están financiadas con fondos Feaga na súa totalidade e teñen como finalidade a realización de programas operativos das organizacións de produtores de froitas e hortalizas.
Santiago de Compostela, 19 de xaneiro de 2022
RESOLUCIÓN do 17 de xaneiro de 2022 pola que se dá publicidade das axudas concedidas ao abeiro da Orde do 24 de marzo de 2021 pola que se establecen as bases reguladoras das axudas á reestruturación e reconversión da viña en Galicia e se convocan para o ano 2021 (código de procedemento MR446A).
Consellería do Medio Rural — III. Outras disposicións — 08/02/2022

De conformidade co establecido no artigo 15 da Lei 9/2007, do 13 de xuño, de subvencións de Galicia, e no artigo 17.1, punto b) da Lei 1/2016, do 18 de xaneiro, de transparencia e bo goberno, os órganos administrativos concedentes publicarán no
Diario Oficial de Galicia
as subvencións concedidas con expresión da convocatoria, o programa e crédito orzamentario ao que se imputen, a finalidade da subvención, o beneficiario e a cantidade concedida.
En consecuencia,
Dar publicidade ás axudas concedidas ao abeiro da Orde do 24 de marzo de 2021 pola que se establecen as bases reguladoras das axudas á reestruturación e reconversión da viña en Galicia e se convocan para o ano 2021 (código de procedemento MR446A) que figuran no anexo I.
A súa aprobación realizouse no exercicio 2021 con cargo á aplicación orzamentaria 14.04.713C.772.1 (proxecto 2007.00437) dotada con 3.000.000 € dos orzamentos xerais da Comunidad Autónoma de Galicia, financiada polo Fondo Europeo Agrícola de Garantía (Feaga) e ten como finalidade a reestruturación e reconversión da viña en Galicia, mediante operacións encamiñadas á reimplantación de viñedo, á reconversión varietal ou á mellora das técnicas de xestión do viñedo.
Santiago de Compostela, 17 de xaneiro de 2022
RESOLUCIÓN do 20 de xaneiro de 2022, da Secretaría Xeral Técnica da Consellería de Política Social, pola que se dá publicidade dos convenios de colaboración subscritos no terceiro cuadrimestre do ano 2021.
Consellería de Política Social — III. Outras disposicións — 08/02/2022

O artigo 15.2 da Lei 1/2016, do 18 de xaneiro, de transparencia e bo goberno, establece que cada consellería ou entidade terá que remitir para a súa publicación no
Diario Oficial de Galicia
, nos meses de xaneiro, maio e setembro de cada ano, unha relación dos convenios subscritos referida ao cuadrimestre anterior, para os efectos de cumprir coas obrigacións legais fixadas.
En consecuencia, e para lle dar cumprimento á dita obriga,
Darlle publicidade á relación de convenios de colaboración subscritos pola Consellería de Política Social durante o terceiro cuadrimestre do ano 2021, que se incorpora no anexo I desta resolución.
No anexo II da resolución dáse publicidade ao convenio de colaboración subscritos pola Consellería de Política Social durante o segundo cuadrimestre do ano 2021.
Santiago de Compostela, 20 de xaneiro de 2022
DECRETO 8/2022, do 27 de xaneiro, polo que se aproba o cambio de titularidade, a prol do Concello de Verea, dun treito antigo da estrada autonómica OU-540.
Consellería de Infraestruturas e Mobilidade — III. Outras disposicións — 08/02/2022

A teor do previsto no artigo 9.4 da Lei 8/2013, do 28 de xuño, de estradas de Galicia, os cambios de titularidade das estradas ou treitos delas, cando non se trate de travesías urbanas ou treitos delas que estean incluídos no inventario de travesías da súa administración titular, deberán ser aprobados por decreto da Xunta de Galicia, por proposta da consellería competente en materia de estradas, e logo do acordo entre as administracións afectadas.
Por outra parte, a citada Lei de estradas dispón, no artigo 9.7, que os cambios de titularidade poderán abranguer estradas, treitos delas, elementos funcionais e/ou espazos da zona de dominio público adxacente.
O Concello de Verea solicita a cesión da área recreativa da capela da Ascensión, situada na marxe esquerda dun antigo treito da estrada autonómica OU-540, para realizar obras de mellora e acondicionamento.
O antigo treito da estrada OU-540 é un resto de aproximadamente 123 metros de lonxitude, p.q. 30+380 a 30+490, moi preto do tronco principal que xa está acondicionado como área de descanso e recreativa. Estas características fan que o dito treito careza de funcionalidade dentro da Rede autonómica de estradas de Galicia.
Co cambio solicitado acadarase unha xestión administrativa máis coherente e eficiente da área recreativa e do contorno da ermida da Ascensión de Gotán.
A Axencia Galega de Infraestruturas, de acordo cos informes emitidos polos servizos competentes, formula proposta favorable á transferencia de titularidade do treito antigo da OU-540, definido no artigo 1, e do seu dominio público viario asociado.
De conformidade co anteriormente exposto, por proposta da conselleira de Infraestruturas e Mobilidade, logo de deliberación do Consello da Xunta de Galicia, na súa reunión do día vinte e sete de xaneiro de dous mil vinte e dous,
Artigo 1
Aprobar o cambio de titularidade, a prol do Concello de Verea, de:
Artigo 2
De acordo co establecido no artigo 9.6 da Lei 8/2013, do 28 de xuño, de estradas de Galicia, os cambios de titularidade serán efectivos o día seguinte ao da publicación deste decreto no Diario Oficial de Galicia.
A entrega dos bens formalizarase no prazo dos dous meses seguintes a esta publicación, mediante a sinatura da correspondente acta de entrega.
Artigo 3
Correspóndenlle ao Concello de Verea, a partir da formalización da entrega, todas as actividades de xestión, mantemento, conservación e explotación do citado treito antigo e do seu dominio público viario asociado, así como o exercicio das funcións de disciplina viaria e calquera outra que lle poida corresponder como nova Administración titular.
Disposición derradeira
Este decreto producirá efectos desde o día seguinte ao da súa publicación no Diario Oficial de Galicia.
Ferrol, viente e sete de xaneiro de dous mil vinte e dous
EXTRACTO da Resolución do 31 de decembro de 2021 pola que se establecen, mediante a tramitación anticipada de gasto, as bases reguladoras para a concesión de bolsas de formación en materia de protección ás persoas consumidoras e se procede á súa convocatoria para o ano 2022 (código de procedemento CO400D)
Instituto Galego do Consumo e da Competencia — III. Outras disposicións — 03/02/2022

BDNS (Identif.): 608359.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index):
Primeiro.
Persoas beneficiarias
Poderán ser beneficiarias destas bolsas de formación as persoas que estean en posesión dalgún título universitario de licenciado/a ou de grao en dereito, sempre que cumpran os demais requisitos e condicións establecidos nas bases reguladoras.
Segundo.
Obxecto
Bolsas de formación, en réxime de concorrencia competitiva, que teñen por obxecto contribuír á formación práctica de titulados superiores en materia de consumo. As ditas bolsas desenvolveranse dentro do programa de traballo do Instituto Galego do Consumo e da Competencia, con suxeición ao programa de formación e coas indicacións que lles transmita o titor que teñan asignado.
Terceiro.
Bases reguladoras
Resolución do 31 de decembro de 2021 pola que se establecen, mediante a tramitacións anticipada de gasto, as bases reguladoras para a concesión de bolsas de formación en materia de protección ás persoas consumidoras e se procede á súa convocatoria para o ano 2022 (código de procedemento CO400D).
Cuarto.
Importe e duración
Dúas bolsas cunha duración máxima de dez meses cada unha, contados desde a data da incorporación da persoa bolseira e ata o 31 de decembro de 2022.
Cada bolsa estará dotada cun importe máximo de 11.000 euros brutos, distribuídos en pagamentos mensuais, a razón de 1.100 euros por mes.
Quinto.
Prazo de presentación de solicitudes
O prazo de presentación de solicitudes será dun mes contado a partir do día seguinte ao da súa publicación no
Diario Oficial de Galicia
.
Santiago de Compostela, 31 de decembro de 2021
RESOLUCIÓN do 21 de xaneiro de 2022 pola que se publican os convenios de colaboración subscritos no terceiro cuadrimestre de 2021.
Axencia Galega de Desenvolvemento Rural — III. Outras disposicións — 03/02/2022

De conformidade co disposto no artigo 15 da Lei 1/2016, do 18 de xaneiro, de transparencia e bo goberno, publícase a relación dos convenios de colaboración que asinou a Axencia Galega de Desenvolvemento Rural no terceiro cuadrimestre de 2021, que figuran no anexo.
Santiago de Compostela, 21 de xaneiro de 2022
RESOLUCIÓN do 17 de xaneiro de 2022 pola que se dá publicidade dos convenios subscritos no terceiro cuadrimestre do ano 2021.
Fondo Galego de Garantía Agraria — III. Outras disposicións — 03/02/2022

O artigo 15 da Lei 1/2016, do 18 de xaneiro, de transparencia e bo goberno, impón a cada consellería ou entidade da Xunta de Galicia a obriga de publicar no
Diario Oficial de Galicia
unha relación dos convenios subscritos no cuadrimestre anterior.
En consecuencia, e para dar cumprimento a esa obriga,
Artigo único
Dar publicidade da relación dos convenios subscritos polo Fondo Galego de Garantía Agraria (Fogga) no terceiro cuadrimestre do ano 2021 e que se relacionan no anexo desta resolución.
Santiago de Compostela, 17 de xaneiro de 2022
RESOLUCIÓN do 24 de xaneiro de 2022, da Secretaría Xeral Técnica da Consellería de Sanidade, pola que se dá publicidade dos convenios de colaboración subscritos por esta consellería e polo Servizo Galego de Saúde no terceiro cuadrimestre do ano 2021.
Consellería de Sanidade — III. Outras disposicións — 08/02/2022

O artigo 15.2 da Lei 1/2016, do 18 de xaneiro, de transparencia e bo goberno, impón a cada consellería da Xunta de Galicia a obriga de publicar, no
Diario Oficial de Galicia
, unha relación dos Convenios de colaboración subscritos no cuadrimestre anterior.
En consecuencia, e para cumprir esa obriga, por medio desta resolución dáselle publicidade á relación dos convenios subscritos pola Consellería de Sanidade e polo Servizo Galego de Saúde no segundo cuadrimestre do ano 2021, que se incorpora como anexo a esta resolución.
Santiago de Compostela, 24 de xaneiro de 2022
RESOLUCIÓN do 19 de xaneiro de 2022 pola que se dá publicidade dos convenios de colaboración subscritos no terceiro cuadrimestre de 2021.
Axencia Galega para a Xestión do Coñecemento en Saúde — III. Outras disposicións — 03/02/2022

O artigo 15.2 da Lei 1/2016, do 18 de xaneiro, de transparencia e bo goberno, impón a cada consellería ou entidade da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para dar cumprimento a esa obriga,
Dar publicidade da relación de convenios subscritos pola Axencia Galega para a Xestión do Coñecemento en Saúde nos meses de setembro, outubro, novembro e decembro do ano 2021, que se incorpora como anexo a esta resolución.
Santiago de Compostela, 19 de xaneiro de 2022
EXTRACTO da Resolución do 4 de xaneiro de 2022, da Secretaría Xeral da Emigración, pola que se aproban as bases reguladoras e se procede á convocatoria de duascentas cincuenta (250) bolsas de excelencia para a mocidade do exterior (BEME), co fin de cursar estudos de máster que se inicien no curso 2022/23 nunha universidade galega (código de procedemento PR911A).
Vicepresidencia primeira e Consellería de Presidencia, Xustiza e Turismo — III. Outras disposicións — 03/02/2022

BDNS (Identif.): 608215.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro.
Persoas beneficiarias
Poderán solicitar estas axudas os/as cidadáns/ás galegos/as residentes no estranxeiro cunha titulación universitaria de grao, licenciado/a, arquitecto/a, enxeñeiro/a, diplomado/a, arquitecto/a técnico/a ou enxeñeiro/a técnico/a.
Segundo.
Obxecto
1. Esta resolución ten por obxecto establecer as bases que regularán o procedemento de concesión, en réxime de concorrencia competitiva, de duascentas cincuenta (250) bolsas de excelencia para a mocidade do exterior, co fin de cursar determinados estudos de máster que se inicien no curso 2022/23 nunha universidade galega, condicionada aos límites de financiamento.
Terceiro.
Bases reguladoras
Resolución do 4 de xaneiro de 2022, da Secretaría Xeral da Emigración, pola que se aproban as bases reguladoras e se procede á convocatoria de duascentas cincuenta (250) bolsas de excelencia para a mocidade do exterior (BEME), co fin de cursar estudos de máster que se inicien no curso 2022/23 nunha universidade galega (código de procedemento PR911A).
Cuarto.
Importe
1. Esta convocatoria terá carácter plurianual e para a concesión destas subvencións destinaranse un total de 2.150.000 € con cargo á aplicación orzamentaria 04.30.312C.480.3 –bolsas excelencia mocidade exterior– dos orzamentos xerais da Comunidade Autónoma de Galicia para os anos 2022 e 2023, por importe de 1.250.000 € para a anualidade 2022 e 900.000 € para a anualidade 2023. A concesión destas subvencións quedará condicionada aos ditos límites orzamentarios.
2. Este importe poderá ser ampliado nos casos establecidos no artigo 31.2 da Lei 9/2007, do 13 de xuño, de subvencións de Galicia, e no artigo 30.2 do Decreto 11/2009, do 8 de xaneiro, polo que se aproba o seu regulamento, en función das maiores dispoñibilidades orzamentarias que se poidan producir na dita aplicación.
Quinto.
Prazo de presentación de solicitudes
O prazo de presentación de solicitudes comezará a partir do día seguinte ao da publicación desta resolución no
Diario Oficial de Galicia
e finalizará o día 29 de abril de 2022, ás 23.59 horas (hora peninsular española).
Santiago de Compostela, 4 de xaneiro de 2022
ORDE do 28 de xaneiro de 2022 pola que se modifica a Orde do 20 de decembro de 2019 pola que se establecen as bases reguladoras das axudas financeiras do programa de préstamos cualificados para a rehabilitación de edificios e vivendas (código de procedemento VI406B).
Consellería de Medio Ambiente, Territorio e Vivenda — III. Outras disposicións — 03/02/2022

O 14 de xaneiro de 2020 publicouse no
Diario Oficial de Galicia
a Orde do 20 de decembro de 2019 pola que se establecen as bases reguladoras das axudas financeiras do programa de préstamos cualificados para a rehabilitación de edificios e vivendas.
O 22 de xaneiro de 2021 asinouse o Pacto de vivenda de Galicia 2021-2025: Plan galego de rehabilitación, alugamento e mellora de acceso á vivenda 2015-2020. Este plan, que se estrutura en varias liñas e eixes de actuación, dedica a actuación 3 do programa 2 do seu eixe primeiro a «incentivar a rehabilitación mediante a concesión de financiamento aos promotores da actuación» mediante «préstamos cualificados concedidos polas entidades de crédito no ámbito dos convenios asinados co Instituto Galego da Vivenda e Solo (en diante, IGVS)».
Despois da experiencia adquirida na tramitación dos citados préstamos, considérase oportuno incrementar ata 20.000 euros o importe máximo subvencionable por vivenda para as comunidades de propietarios. Así mesmo, considérase conveniente incluír dentro das actuacións protexibles previstas no anexo II as obras de ampliación de elementos comúns dos edificios, así como as obras de ampliación de vivendas, sempre e cando estean vinculadas a proxectos de rehabilitación que supoñan unha mellora da habitabilidade, da eficiencia enerxética e/ou da súa accesibilidade.
De conformidade coas atribucións conferidas no artigo 11 do Decreto 18/2014, do 13 de febreiro, polo que se determinan os aspectos básicos dos programas autonómicos de rehabilitación de vivendas, a competencia para ditar esta orde correspóndelle á persoa titular da Consellería de Medio Ambiente, Territorio e Vivenda, e en consecuencia,
Artigo único. Modificación da Orde do 20 de decembro de 2019 pola que se establecen as bases reguladoras das axudas financeiras do programa de préstamos cualificados para a rehabilitación de edificios e vivendas
1. Modifícase o terceiro parágrafo do artigo 5.1.b), que pasa a ter a seguinte redacción:
«No caso de préstamos solicitados directamente polas comunidades de persoas propietarias, a contía total do préstamo non poderá exceder o menor dos seguintes importes: a totalidade do orzamento protexible ou vinte mil euros (20.000 €) por vivenda integrante da citada comunidade de propietarios/as».
2. Modifícase o anexo II, actuacións protexibles, incluíndo un novo tipo de actuación, e pasa a ter a seguinte redacción:
Disposición derradeira única. Entrada en vigor
Esta orde entrará en vigor o día seguinte ao da súa publicación no
Diario Oficial de Galicia.
Santiago de Compostela, 28 de xaneiro de 2022
ORDE do 31 de xaneiro de 2022 pola que se dispón o cesamento dun vogal do Consello Reitor da entidade pública empresarial Portos de Galicia.
Consellería do Mar — II. Autoridades e persoal — 04/02/2022

O Consello Reitor é o órgano superior colexiado de dirección da entidade pública empresarial Portos de Galicia, tal como determina o artigo 13 da Lei 6/2017, do 12 de decembro, de portos de Galicia. A súa disposición transitoria novena, engadida polo artigo 17 da Lei 3/2018, do 26 de decembro, de medidas fiscais e administrativas, dispón que, mentres non se estableza regulamentariamente o número de vogais do Consello Reitor, a composición do dito órgano e o réxime de substitucións serán os establecidos nos artigos 10 e 11 do Regulamento de Portos de Galicia, aprobado polo Decreto 227/1995, do 20 de xullo, e que o nomeamento dos vogais o realizará a persoa titular da consellería competente en materia de portos, conforme dispón o artigo 13.2 da Lei 6/2017, do 12 de decembro.
Polo exposto, de acordo co sinalado no número 3 do artigo 10 do Regulamento de Portos de Galicia, de conformidade coa proposta do conselleiro de Facenda e Administración Pública, e no exercicio da facultade atribuída,
O cesamento de Joaquín Caballero Miranda como vogal no Consello Reitor da entidade pública empresarial Portos de Galicia, en representación da Consellería de Facenda e Administración Pública, agradecéndolle os servizos prestados.
Santiago de Compostela, 31 de xaneiro de 2022
ORDE do 31 de xaneiro de 2022 pola que se dispón o nomeamento dun vogal do Consello Reitor da entidade pública empresarial Portos de Galicia.
Consellería do Mar — II. Autoridades e persoal — 04/02/2022

O Consello Reitor é o órgano superior colexiado de dirección da entidade pública empresarial Portos de Galicia, tal como determina o artigo 13 da Lei 6/2017, do 12 de decembro, de portos de Galicia. A súa disposición transitoria novena, engadida polo artigo 17 da Lei 3/2018, do 26 de decembro, de medidas fiscais e administrativas, dispón que, mentres non se estableza regulamentariamente o número de vogais do Consello Reitor, a composición do dito órgano e o réxime de substitucións serán os establecidos nos artigos 10 e 11 do Regulamento de Portos de Galicia, aprobado polo Decreto 227/1995, do 20 de xullo, e que o nomeamento dos vogais o realizará a persoa titular da consellería competente en materia de portos, conforme dispón o artigo 13.2 da Lei 6/2017, do 12 de decembro.
Polo exposto, de acordo co sinalado no número 3 do artigo 10 do Regulamento de Portos de Galicia, de conformidade coa proposta do conselleiro de Facenda e Administración Pública, e no exercicio da facultade atribuída,
O nomeamento de José Francisco Hernán Martínez como vogal no Consello Reitor da entidade pública empresarial Portos de Galicia, en representación da Consellería de Facenda e Administración Pública.
Santiago de Compostela, 31 de xaneiro de 2022
EXTRACTO da Orde do 30 de decembro de 2021 pola que se establecen as bases reguladoras das axudas para os investimentos en transformación e comercialización de produtos agrarios do período 2014-2020 cofinanciadas polo Fondo Europeo Agrícola de Desenvolvemento Rural (Feader), e se convocan para o exercicio orzamentario de 2022 (código de procedemento MR340A).
Consellería do Medio Rural — III. Outras disposicións — 07/02/2022

BDNS (Identif.): 608621.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvencións (http://www.pap.minhap.gob.es/bdnstrans/index).
Primeiro.
Persoas beneficiarias
Poderán acollerse a estas axudas os empresarios individuais ou sociedades que sexan ou vaian ser titulares de instalacións obxecto da axuda dedicadas á transformación e/ou comercialización de produtos do anexo I do Tratado constitutivo da Comunidade Europea e sobre as cales recaia a carga financeira dos investimentos e gastos que se consideren subvencionables.
Segundo.
Obxecto
Esta orde ten por obxecto establecer as bases reguladoras das axudas da Consellería do Medio Rural para os investimentos en transformación e comercialización de produtos agrarios cofinanciadas polo Fondo Europeo Agrícola de Desenvolvemento Rural (Feader), e convocar as correspondentes ao exercicio orzamentario de 2022.
As axudas consistirán en subvencións cuxa concesión se efectuará mediante concorrencia competitiva, así como en garantías para préstamos destinados a financiar os investimentos.
Terceiro.
Bases reguladoras
Orde do 30 de decembro de 2021 pola que se establecen as bases reguladoras das axudas para os investimentos en transformación e comercialización de produtos agrarios do período 2014-2020 cofinanciadas polo Fondo Europeo Agrícola de Desenvolvemento Rural (Feader), e se convocan para o exercicio orzamentario de 2022 (código de procedemento MR340A).
Cuarto.
Importe
Para a concesión das subvencións convocadas destinarase un crédito máximo total de 27.000.000€ dos orzamentos de 2022, 2023 e 2024.
As contribucións da Consellería do Medio Rural para custear as garantías dos préstamos financiaranse con cargo ao orzamento de 2022 cunha dotación de 3.000.000 €, así como cos remanentes das contribucións efectuadas con anterioridade ao Instrumento financeiro de xestión centralizada Feader 2014-2020.
Estes importes poderanse incrementar nos supostos previstos no artigo 31.2 da Lei 9/2007, do 13 de xullo, de subvencións de Galicia.
Quinto.
Prazo de presentación de solicitudes
O prazo de presentación de solicitudes para subvencións desta convocatoria será dun mes contado a partir do día seguinte ao de publicación desta orde. O prazo de presentación de solicitudes de préstamos garantidos desta convocatoria finalizará o día 30 de marzo de 2022.
Santiago de Compostela, 30 de decembro de 2021
RESOLUCIÓN do 20 de xaneiro de 2022 pola que se dá publicidade dos convenios de colaboración subscritos no terceiro cuadrimestre do ano 2021.
Instituto Tecnolóxico para o Control do Medio Mariño de Galicia — III. Outras disposicións — 04/02/2022

O artigo 15 da Lei 1/2016, do 18 de xaneiro, de transparencia e bo goberno na Administración pública galega (DOG núm. 30, do 15 de febreiro), impón a cada consellería ou entidade da Xunta de Galicia a obriga de publicar no
Diario Oficial de Galicia
unha relación dos convenios de colaboración subscritos.
En consecuencia, e para dar cumprimento a esa obriga,
Artigo único. Dar publicidade á relación de convenios subscritos polo Instituto Tecnolóxico para o Control do Medio Mariño de Galicia no terceiro cuadrimestre do ano 2021, que se incorporan como anexo a esta resolución.
Vilaxoán, 20 de xaneiro de 2022
RESOLUCIÓN do 28 de xaneiro de 2022 pola que se dá publicidade dos convenios de colaboración subscritos no terceiro cuadrimestre do ano 2021.
Instituto Galego da Vivenda e Solo — III. Outras disposicións — 10/02/2022

O artigo 15.2 da Lei 1/2016, do 18 de xaneiro, de transparencia e bo goberno impón a cada Consellería ou entidade da Xunta de Galicia a obriga de publicar no
Diario Oficial de Galicia
, dentro dos vinte primeiros días dos meses de xaneiro, maio e setembro de cada ano, unha relación dos convenios de colaboración subscritos referida ao cuadrimestre anterior.
En consecuencia, e para darlle cumprimento a esa obriga,
Artigo 1.
Darlle publicidade á relación dos convenios subscritos polo Instituto Galego da Vivenda e Solo (IGVS) no terceiro cuadrimestre do ano 2021, que se incorpora como anexo I a esta resolución.
Santiago de Compostela, 28 de xaneiro de 2022
ORDE do 1 de febreiro de 2022 pola que se procede ao cesamento e nomeamento de membros do Consello da Economía Social de Galicia.
Consellería de Emprego e Igualdade — II. Autoridades e persoal — 11/02/2022

A Lei 6/2016, do 4 de maio, da economía social de Galicia, regula no seu artigo 11 a composición e o réxime de elección das persoas que integran o Consello da Economía Social de Galicia e, no artigo 12, o seu nomeamento e cesamento, duración do mandato e substitucións.
A composición do Consello da Economía Social de Galicia foi publicada no
Diario Oficial de Galicia
núm. 37, do 21 de febreiro de 2019. Esta composición foi modificada pola Orde do 7 de novembro de 2019 e polas ordes do 2 de marzo de 2020, do 16 de novembro de 2020, do 3 de xuño de 2021 e do 9 de agosto de 2021, polas que se procede ao cesamento e nomeamento de membros do Consello da Economía Social de Galicia.
Os cambios de adscrición na Consellería de Emprego e Igualdade fan necesario substituír a vogal titular en representación da consellería competente en materia de igualdade.
Así mesmo, a Federación Galega de Municipios e Provincias acordou propoñer outros membros no Consello da Economía Social de Galicia en representación dos concellos de Galicia.
Tamén a Unión de Cooperativas Espazocoop comunicou a modificación dun representante desa entidade no Consello da Economía Social de Galicia como consecuencia dos acordos adoptados no seu consello reitor.
En consecuencia, en virtude das facultades que me confiren o artigo 38 da Lei 1/1983, do 22 de febreiro, reguladora da Xunta de Galicia e da súa Presidencia, e o artigo 12 da Lei 6/2016, do 4 de maio, da economía social de Galicia,
Primeiro
Que cese Mª Luz González González como vogal titular en representación da consellería competente en materia de igualdade, Beatriz Domínguez Siaba como vogal titular en representación dos concellos de Galicia, Beatriz Rodeiro Fernández como vogal suplente en representación dos concellos de Galicia e Constantino A. Gago Conde como vogal suplente en representación das entidades da economía social de Galicia.
Segundo
Nomear a Susana López Abella como vogal titular en representación da Consellería competente en materia de igualdade, Digna Rosa Rivas Gómez como vogal titular en representación dos concellos de Galicia, Olga María García Ballesteros como vogal suplente en representación dos concellos de Galicia e Emilia Candal Bouzas como vogal suplente en representación das entidades da economía social de Galicia.
Contra esta orde poderase interpoñer, potestativamente, recurso de reposición ante a conselleira de Emprego e Igualdade no prazo dun mes contado desde o día seguinte ao da súa publicación, de conformidade co establecido no artigo 123 da Lei 39/2015, do 1 de outubro, do procedemento administrativo común das administracións públicas, ou interpoñer directamente recurso contencioso-administrativo ante o Tribunal Superior de Xustiza de Galicia, no prazo de dous meses contados desde o día seguinte ao da súa publicación, de conformidade co establecido no artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 1 de febreiro de 2022
ORDE do 1 de febreiro de 2022 pola que se procede ao cesamento e nomeamento de membros do Consello Galego de Cooperativas.
Consellería de Emprego e Igualdade — II. Autoridades e persoal — 11/02/2022

O Decreto 25/2001, do 18 de xaneiro, polo que se regula a organización e o funcionamento do Consello Galego de Cooperativas, en desenvolvemento das previsións contidas na súa norma de creación, e a Lei 5/1998, do 18 de decembro, de cooperativas de Galicia, regula no seu artigo 4 a composición do Consello; no artigo 5, o procedemento de nomeamento e cesamento dos seus membros, e no artigo 6, a duración do mandato e substitucións.
Os actuais membros do Consello Galego de Cooperativas foron nomeados pola Orde do 16 de outubro de 2017 pola que se procedía ao nomeamento de membros do Consello Galego de Cooperativas, e polas ordes do 27 de xuño de 2018, do 4 de setembro de 2018, do 7 de novembro de 2019, do 2 de marzo de 2020, do 16 de novembro de 2020, do 3 de xuño de 2021 e do 9 de agosto de 2021 polas que se procedía ao cesamento e nomeamento de membros do Consello Galego de Cooperativas.
A Unión de Cooperativas Espazocoop comunicou a súa proposta de modificación das persoas representantes desa entidade no Consello Galego de Cooperativas como consecuencia dos acordos adoptados no seu consello reitor.
En consecuencia, en virtude das facultades que me confire o artigo 38 da Lei 1/1983, do 22 de febreiro, reguladora da Xunta de Galicia e da súa Presidencia, e o artigo 5 do Decreto 25/2001, do 18 de xaneiro, polo que se regulan a organización e o funcionamento do Consello Galego de Cooperativas,
Primeiro
Que cese Constantino A. Gago Conde como suplente terceiro en representación das cooperativas galegas.
Segundo
Nomear a Emilia Candal Bouzas como suplente terceira en representación das cooperativas galegas.
Contra esta orde poderase interpor, potestativamente, recurso de reposición ante a conselleira de Emprego e Igualdade no prazo dun mes contado desde o día seguinte ao da súa publicación, de conformidade co establecido no artigo 123 da Lei 39/2015, do 1 de outubro, do procedemento administrativo común das administracións públicas, ou interpor directamente recurso contencioso-administrativo ante o Tribunal Superior de Xustiza de Galicia, no prazo de dous meses, contados desde o día seguinte ao da súa publicación, de conformidade co establecido no artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 1 de febreiro de 2022
EXTRACTO da Resolución do 9 de febreiro de 2022 pola que se establecen as bases reguladoras para a concesión, en réxime de concorrencia non competitiva, das subvencións a concellos de ata 10.000 habitantes para actuacións de mellora das infraestruturas turísticas, e se anuncia a súa convocatoria para o ano 2022 (código de procedemento TU503D).
Axencia Turismo de Galicia — III. Outras disposicións — 16/02/2022

BDNS (Identif.): 610131.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://pap.minhap.gob.es/bdnstrans/index).
Primeiro. Persoas beneficiarias
Poderán ser beneficiarias das subvencións, sen prexuízo de reunir os requisitos establecidos nestas bases, os concellos de Galicia de ata 10.000 habitantes, segundo as cifras de poboación acordes co establecido no Real decreto 1147/2020, do 15 de decembro, polo que se declaran oficiais as cifras de poboación resultantes da revisión do padrón municipal referidas ao 1 de xaneiro de 2020.
Segundo. Obxecto e réxime
As subvencións reguladas por estas bases teñen por obxecto o fomento da recuperación, da accesibilidade e da sinalización dos recursos turísticos en concellos de ata 10.000 habitantes cara á consolidación da oferta turística nas zonas rurais a través da posta en valor da súa riqueza histórica, cultural, patrimonial e paisaxística.
Terceiro. Bases reguladoras
Resolución do 9 de febreiro de 2022 pola que se establecen as bases reguladoras para a concesión, en réxime de concorrencia non competitiva, das subvencións a concellos de ata 10.000 habitantes para actuacións de mellora das infraestruturas turísticas, e se anuncia a súa convocatoria para o ano 2022 (código de procedemento TU503D).
Cuarto. Importe
As subvencións obxecto desta resolución imputaranse á aplicación orzamentaria 05 A2 761A 760.1, proxecto 2015 00006, por un crédito de 1.000.000 €, dos orzamentos da Comunidade Autónoma de Galicia para 2022, sen prexuízo de ulteriores variacións producidas como consecuencia da existencia dunha maior dispoñibilidade orzamentaria, de conformidade co disposto no artigo 30.2 do Regulamento da Lei 9/2007, de subvencións de Galicia, aprobado polo Decreto 11/2009, do 8 de xaneiro, o que poderá dar lugar á posibilidade de atender novas solicitudes que poderán implicar as subvencións oportunas.
Quinto. Prazo de presentación de solicitudes
O prazo de presentación de solicitudes será dun mes contado a partir do día seguinte ao da publicación desta resolución no Diario Oficial de Galicia. Entenderase como último día do prazo o correspondente ao mesmo ordinal do día da publicación.
Se o último día de prazo é inhábil, entenderase prorrogado ao primeiro día hábil seguinte e, se no mes do vencemento non hai día equivalente ao inicial do cómputo, entenderase que o prazo expira o último do mes.
Sexto. Prazo de xustificación de la subvención
A entrega da documentación xustificativa terá de prazo ata o 31 de outubro de 2022.
Santiago de Compostela, 9 de febreiro de 2022